DILONGO 60
Kintinu Kyala Yala Thangu Zyoso
Mu bwilu bumweka, ntinu Nebukadenesali wulota ndosi yi kakhambu zaba tsundu. Ndosi beni yaba kuntatisa beni ayi kasa bwe baka ko tolo. Diawu Nebukadenesali katumisina zinganga zyandi baba sundulanga zindosi ayi wuba kamba: ‘Khambanu ndosi yibe lota.’ Bawu bamvutudila: ‘Tuba theti ndosi beni ayi befu twe kukamba mbi yawu yinsundula.’ Ntinu wubwe tuba: ‘Mve! benu khambanu ndosi beni khanu ye kuluvonda benu boso. Bawu batuba: ‘Mfumu’itu, lemvuka tuba theti ndosi belota, bosi befu twe kusudikisa yawu. Ntinu wubakamba: ‘Benu minu muntomba kuvunzikisa! Tubanu munswalu ndosi yibe lota.’ Bawu batuba: ‘Ah! Ntinu vasi ko mutu wulenda kukamba mambu wuntomba.’
Ntinu wudasuka beni ayi wutuma kuvonda batu boso baba ndwenga ku Babiloni. Nswa beni kavana, wutula luzingu lu Danieli, Sadalaki, Mesaki ayi Abede-Nengo va kingela. Bosi, Danieli wuye kamba ntinu Nebukadenesali mwingi kavana mwa thangu. Danieli ayi bakundi bandi, balinda lusalusu kwidi Yave. Ngye zebi mbi Yave kavanga?
Yave wukamba Danieli ndosi beni ayi tsundu’andi. Mu kilumbu kilanda, Danieli wukamba bisadi bi ntinu: ‘Tala, bikanu kuvonda ni mutu wumweka kibila minu yima zaba tsundu yi ndosi beni.’ Diawu bisadi bi ntinu banatina Danieli ti kuba ntinu Nebukadenesali. Bosi Danieli wukamba ntinu: ‘Nzambi ma kumonisina mambu mankwiza kuntwala, ayi tsundu yi ndosi’aku yawu ayiyi: ‘Ngye belota kitumba kinnene kidi ntu wu wola, ntima ayi myoko mi palata, kivumu ayi mabubu ma malu matsongo voti (cobre), angi mu makungulu voti makuma ti mu bitambi madi masobakana kisengu ayi tuma. Ngye benona mvandi dimanya dibe zenguka mu mongo dibe bunda mu malu ma kitumba beni ayi kyawu kiza mana kituka ntoto. Bosi phemu yiza nata ntoto woso. Buna bilumbu bivyoka, dimanya beni diza ba dineni ayi diza fuka ntoto woso.’
Bosi Danieli wutuba: ‘Ntu wu wola bemona, luawu luyalu lu kintinu kyaku.Ntima ayi myoko mi palata binsundula ntinu wala vinginina luyalu lwaku. Bosi, vala kwiza ntinu wunkaka wela ba buka tsongo voti (cobre) ayi wela yala ntoto woso. Vala bwe kwiza ntinu wunkaka wela ba mangolo banga kisengu. Ku tsuka, kwala monika ntinu wunkaka wuvasana, khonzo yinkaka yi ntinu beni yala ba mangolo banga kisengu, angi yinkaka yela ba yilebakana buka tuma. Dimanya wumona dinsundula Kintinu ki Nzambi, kintinu beni kyela tulula mintinu myoso mi nza ayi kyela yala mu thangu zyoso.
Bo kayuwa tsundu yi ndosi beni, Nebukadenesali wiza fukama va ntwala Danieli ayi wunkamba: ‘Bukyedika, Nzambi’aku ma kusudikisa ndosi beni, kibila nandi to Nzambi yikyedika ayi vasi ko yinkaka buka nandi’. Nebukadenesali kasa bwe vonda ko Danieli, angi wumbyeka mfumu yi batu boso baba ndwenga ayi mfumu yi Babiloni. Mamona? Yave wutambudila nsambu wu Danieli ayi wunsadisa.
“Zipheve zimbimbi zikutikisa batu va buangu beti tedila mu ki Ebelewo: Alimangedoni.”—Nzaikusu 16:16
kmb_Latn kmb_Latn kon_Latn kon_Latn kon_Latn kon_Latn kon_Latn lua_Latn